# VIMPELIN KUNNAN PALKKIOSÄÄNTÖ 1.6.2017

|  |
| --- |
|  |

# Sisältö

[VIMPELIN KUNNAN PALKKIOSÄÄNTÖ 1.6.2017 1](#_Toc481926484)

[Sisältö 1](#_Toc481926485)

[1 § Soveltamisala 2](#_Toc481926486)

[2 § Kokouspalkkiot 2](#_Toc481926487)

[3 § Samana päivänä pidetyt kokoukset 3](#_Toc481926488)

[4 § Vuosipalkkiot 3](#_Toc481926489)

[5 § Esittelijän ja sihteerin palkkio 3](#_Toc481926490)

[6 § Toimituspalkkio 3](#_Toc481926491)

[7 § Kuntien yhteistoimintaelimet 4](#_Toc481926492)

[8 § Kunnan nimeämät edustajat osakeyhtiön jne. hallintoelimissä 4](#_Toc481926493)

[9 § Erityistehtävät 4](#_Toc481926494)

[10 § Ansionmenetyksen korvaus 4](#_Toc481926495)

[11 § Vaatimuksen esittäminen 5](#_Toc481926496)

[12 § Matkakustannusten korvaaminen 5](#_Toc481926497)

[13 § Palkkioiden maksaminen 5](#_Toc481926498)

[14 § Kokouspalkkioiden tarkistaminen 5](#_Toc481926499)

[15 § Palkkiosäännön tulkitseminen 5](#_Toc481926500)

# 

## 1 § Soveltamisala

Kunnan luottamushenkilöille suoritetaan palkkiota luottamustoimen hoitamisesta ja korvausta ansionmenetyksestä sekä kustannuksista, joita luottamustoimen vuoksi aiheutuu sijaisen palkkaamisesta tai muusta vastaavasta syystä, sekä matkakustannusten korvausta ja päivärahaa tämän palkkiosäännön mukaan.

Kello 18.00 jälkeen pidettävistä kokouksista viranhaltijalle maksetaan kertapalkkio toimielimen luottamushenkilöjäsenille maksettavan kertapalkkion suuruisena ja samoilla ehdoilla.

## 2 § Kokouspalkkiot

Kokouksella tarkoitetaan kuntalain tai muun lain tai asetuksen säännösten mukaisesti asetetun toimielimen sellaista kokousta, joka on laillisesti koolle kutsuttu ja päätösvaltainen, ja josta laaditaan pöytäkirja tai muistio.

Kunnan toimielinten kokouksista suoritetaan jäsenille palkkiota seuraavasti:

1. Kunnanvaltuusto ja sen valiokunnat, kunnanhallitus ja

sen jaostot sekä sen asettamat toimielimet sekä

tarkastuslautakunta 60 €

1. Lautakunnat 50 €
2. Keskusvaalilautakunta 45 €
3. Vaalilautakunnat ja vaalitoimikunta päiväpalkkio:

puheenjohtaja 120 €

jäsen 100 €

Mikäli vaalilautakuntaan kuuluva on vaalitoimituspäivänä läsnä vajaan päivän, palkkio maksetaan läsnäoloajan suhteessa. Vaalilautakunnan sihteerille maksetaan palkkio sen mukaan kuin kunnanhallitus siitä erikseen päättää.

Puheenjohtajalle tai kokouksessa pääosin puheenjohtajana toimivalle varapuheenjohtajalle suoritetaan kokouspalkkio, joka vastaa asianomaisen toimielimen jäsenen 1 momentissa mainittua kokouspalkkiota korotettuna 50 %:lla.

Kunnanvaltuuston puheenjohtajalle ja varapuheenjohtajalle, joka osallistuu kunnanhallituksen kokoukseen, kunnanhallituksen puheenjohtajalle, varapuheenjohtajalle ja jäsenelle, joka osallistuu kunnanvaltuuston kokoukseen tai kunnanhallituksen edustajana toimielimen kokoukseen, samoin kuin niille, joilla on hallintosäännön nojalla läsnäolo- ja puheoikeus muiden toimielinten kokouksissa, suoritetaan osallistumisesta kokouspalkkio samojen perusteiden mukaan kuin asianomaisen toimielimen jäsenelle.

Kokouksesta, joka kestää yli kolme (3) tuntia, maksetaan palkkio 50 %:lla korotettuna jokaiselta alkavalta tunnilta, jonka luottamushenkilö yli ensimmäisen kolmen tunnin on saapuvilla. Korotus lasketaan peruspalkkiosta.

## 3 § Samana päivänä pidetyt kokoukset

Jos toimielin pitää saman kalenterivuorokauden aikana useamman kuin yhden kokouksen tai jäljempänä 6 §:ssä tarkoitetun toimituksen, katsotaan ne kokouspalkkiota suoritettaessa yhdeksi kokoukseksi, ellei kokousten välinen aika ole yli kaksi tuntia.

## 4 § Vuosipalkkiot

Luottamushenkilölle suoritetaan edellä 2 §:ssä määrättyjen kokouspalkkioiden lisäksi vuosipalkkiota seuraavasti:

Kunnanvaltuuston puheenjohtaja 1.200 €

Kunnanvaltuuston varapuheenjohtajat 300€

Kunnanhallituksen puheenjohtaja 1.600 €

Kunnanhallituksen varapuheenjohtajat 300 €

Lautakuntien puheenjohtajat (ei keskusvaalilautakunta eikä

vaalilautakunta) 500 €

Lautakuntien varapuheenjohtajat 300 €

Vuosipalkkio sisältää korvauksen kokousasioiden valmistelusta, käydyistä neuvotteluista, katselmuksista ja muista toimituksista, joista ei laadita pöytäkirjaa.

Mikäli puheenjohtaja on estynyt hoitamasta tehtäviään, hänen oikeutensa vuosipalkkioon lakkaa, kun este on yhtäjaksoisesti jatkunut kuukauden. Sen jälkeiseltä ajalta varapuheenjohtajalla on oikeus saada kutakin kalenterivuorokautta kohden vuosipalkkion 365:s osa siihen saakka, kunnes puheenjohtaja palaa hoitamaan tehtäviään.

## 5 § Esittelijän ja sihteerin palkkio

Esittelijänä tai toimielimen sihteerinä toimivalle suoritetaan kokouspalkkio 50 %:lla korotettuna.

## 6 § Toimituspalkkio

Katselmuksesta tai muusta toimituksesta, johon kunnan toimielimen jäsen osallistuu toimielimen päätöksen perusteella ja josta laaditaan pöytäkirja tai muistio, maksetaan ao. toimielimen kokouspalkkion suuruinen kokouspalkkio.

Yli neljä tuntia kestävän, edellä 1 momentissa mainittuun katselmukseen, neuvotteluun tai toimitukseen tai tiedotustilaisuuteen sovelletaan mitä edellä 2 §:ssä on määrätty, kuitenkin enintään kahdeksalta tunnilta.

Koulutukseen, kunnan sisäisiin seminaareihin, kuntaretkiin ja kunnan ulkopuolelle suuntautuviin kuntavierailuihin osallistumisesta ei makseta palkkiota. Palkkiota ei makseta onnittelu- ja tervehdyskäynteihin osallistumisesta.

## 7 § Kuntien yhteistoimintaelimet

Kuntayhtymien yhtymäkokouksiin ja kuntalain 51 §:ssä tarkoitettuihin kuntien yhteisiin toimielimiin valittujen luottamushenkilöiden kokouspalkkiosta on voimassa, mitä edellä 2 §:ssä on määrätty kunnanvaltuuston jäsenten palkkioista. Palkkio maksetaan edellytyksellä, ettei kuntayhtymä tai muu kunta maksa palkkiota.

Kokouspalkkion maksamisen edellytyksenä on, että luottamushenkilö esittää selvityksen osallistumisestaan kokoukseen.

## 8 § Kunnan nimeämät edustajat osakeyhtiön jne. hallintoelimissä

Mikäli kunnan nimeämä henkilö toimii osakeyhtiön, osuuskunnan tai muun yhteisön hallituksessa tai johtokunnassa kunnan nimeämänä edustajana eikä toimielimen toimesta makseta kokouspalkkiota, maksetaan henkilölle kokouspalkkio, joka määräytyy nimeävän elimen kokouspalkkion perusteella.

## 9 § Erityistehtävät

Sellaisista luottamustehtävistä, joita ei ole mainittu tässä säännössä, kunnanjohtaja määrää tarvittaessa palkkiot erikseen.

## 10 § Ansionmenetyksen korvaus

Luottamushenkilöille suoritetaan korvausta säännöllisen työajan ansionmenetyksestä ja luottamustoimen 1 §:ssä tarkoitetuista kustannuksista kultakin alkavalta tunnilta, ei kuitenkaan enemmältä kuin kahdeksalta tunnilta kalenterivuorokaudessa. Tuntikorvauksen enimmäismäärä on 17,32 €. Enimmäismäärä sidotaan virkaehtosopimuksen yleiskorotusluonteisiin sopimuskorotuksiin.

Saadakseen korvausta luottamushenkilön tulee esittää ansionmenetyksen osalta työnantajan todistus siitä sekä kustannuksista hyväksyttävä kirjallinen selvitys. Todistuksesta on käytävä ilmi, että luottamustoimen hoitamiseen käytetty aika olisi ollut hänen työaikaansa ja että hänelle ei makseta siltä ajalta palkkaa.

Luottamushenkilön, joka tekee ansio- tai muuta työtä olematta työsuhteessa taikka virka- tai muussa julkisoikeudellisessa toimisuhteessa, tulee esittää kirjallisesti riittävä selvitys ansionmenetyksestään.

Edellä 2 ja 3 momentissa tarkoitettua todistusta tai selvitystä ei vaadita, jos korvattava määrä on enintään 10,78 € tunnilta (VES –sidonnainen). Luottamushenkilön tulee tällöin kuitenkin antaa kirjallinen vakuutus ansionmenetyksestä ja luottamustoimen hoitamisesta aiheutuneiden kustannusten määrästä.

Saadakseen korvausta kustannuksista, joita luottamustoimen vuoksi aiheutuu sijaisen palkkaamisesta tai muusta vastaavasta syystä, luottamushenkilön tulee esittää kirjallisesti riittävä selvitys tällaisista kustannuksistaan. Kustannusten enimmäismäärään noudatetaan mitä edellä 1 momentissa on määrätty.

## 11 § Vaatimuksen esittäminen

Ansionmenetyksen ja kustannusten korvaamista koskeva vaatimus on esitettävä kuuden kuukauden kuluessa sille henkilölle, jolle voimassa olevien määräysten mukaan laskun hyväksyminen kuuluu.

## 12 § Matkakustannusten korvaaminen

Pöytäkirjan tarkastamisesta maksetaan matkakustannusten korvaus, jos pöytäkirja tarkastetaan toimielimen määräämänä aikana ja muulloin kuin kokouksen yhteydessä.

Luottamushenkilöiden kokousmatkoista ja muista luottamustoimen hoitamiseksi tehdyistä matkoista suoritetaan matkakustannusten korvausta, päivärahaa, ateriakorvausta, majoittumiskorvausta, yömatkarahaa ja kurssipäivärahaa soveltuvin osin kunnallisen yleisen virka- ja työehtosopimuksen mukaisesti.

Opiskelun tai työn vuoksi kunnan ulkopuolella asuville luottamushenkilöille suoritetaan matkakustannusten korvausta siihen osoitteeseen, jossa ao. luottamushenkilö on merkitty asuvaksi henkikirjoittajan mukaan.

## 13 § Palkkioiden maksaminen

Tässä säännössä mainitut palkkiot maksetaan maksuosuuskausien mukaan kuusi kertaa vuodessa, siten että maksupäivät ovat kuukauden viimeisenä päivänä. Maksukuukaudet ovat maaliskuu, toukokuu, heinäkuu, syyskuu, lokakuu ja joulukuu

## 14 § Kokouspalkkioiden tarkistaminen

Kokouspalkkiot tarkistetaan valtuustokausittain ennen seuraavan valtuustokauden alkua.

## 15 § Palkkiosäännön tulkitseminen

Mikäli palkkiosäännön tulkitsemisessa esiintyy ristiriitaisuuksia, kunnanjohtaja ratkaisee asian.